# Cécile Jeanson

Cécile Jeanson (Perpinyà, 17 d'agost del 1972) és una esportista rossellonesa que competí en natació als Jocs Olímpics els anys 1992, 1996 i 2000, sempre en estil papallona.

## Biografia

Sorgida i competint pel CNS St-Estève (Cercle des Nageurs Sauveteurs de Sant Esteve del Monestir), quedà 34 vegades campiona de França entre els anys 1989 i 2000. Participà en els campionats europeus i mundials de natació, i el 1995 obtingué una medalla de bronze als 100 metres papallona del Campionat Europeu de Natació de Viena. Als Jocs del Mediterrani dels anys 1991 i 1993 obtingué tres medalles d'or i tres d'argent. Fou rècord de França en 200 metres papallona l'any 1995. També competí -breument- en triatló.
Nedà amb la selecció francesa als Jocs Olímpics de Barcelona del 1992, als d'Atlanta el 1996 i als de de Sidney el 2000. Les millors classificacions que obtingué foren dos desens llocs en la distància 200 metres (1992 i 1996). També nedà els 100 metres, i la seva participació en el relleu 4x100 contribuí a situar l'equip francès en el setzè lloc.
Després de deixar la natació d'alt nivell, visqué per un temps a Suïssa i, tornada a França, continuà vinculada al món de l'esport (el 2013-2014 feia de monitora esportiva, i el 2016 era professora de golf).
Fent equip amb l'actriu Marlène Morreau i quatre concursants més, participà en l'edició de 1996 del -físicament molt exigent- concurs Fort Boyard.

### Campionats de França

(entre 1989 a 1996 hi hagué edicions d'estiu i d'hivern)
* 1989, or en 200
* 1990, or en 100 i en 200
* 1991, or en 100 i en 200
* 1992, or en 200
* 1993
* 1994, or en 200
* 1995, or en 200
* 1996, or en 100; plata en 200
* 1997, or en 100 i en 200
* 1998, or en 100 i en 200
* 1999, or en 100 i en 200
* 2000, or en 100 i en 200

### Jocs Mediterranis

* 1991, or en 100; plata als relleus 4x100 estils i 4/100 lliures
* 1993, or en 200 i 4x100 estils, plata als 100

## Referències

* ↑ Voné, Fabrice «St-Estève dans le grand bain». L'Indépendant, 28-05-2012.
* ↑ «Podis femenins als campionats d'Europa de natació» (en anglès). [Consulta: 31 agost 2017].
* 1 2 3 «Fitxa de Cécile Jeanson, al web de la Federació francesa de Natació» (en francès). [Consulta: 31 agost 2017].
* ↑ «Cécile Jeanson se lance dans le triathlon». Natation Magazine, núm. 11, 10-1998. Arxivat de l'original el 2016-04-29 [Consulta: 31 agost 2017].
* ↑ «Fitxa de Cécile Jeanson, al web sports-reference» (en anglès). Arxivat de l'original el 2020-04-17. [Consulta: 31 agost 2017].
* ↑ Thomas, Xavier «Cap à l'ouest pour les Dauphins du TOEC». La Dépêche du Midi, 22-09-2003.
* ↑ Jeanson, Cécile «Le sport, je déteste, mais c'est bon pour la santé. Alors, comment en faire sans trop d'efforts?». Votre Beauté, sep/oct 2014, pàg. 5-6. Arxivat de l'original el 2017-09-01 [Consulta: 31 agost 2017]. Arxivat 2017-09-01 a Wayback Machine.
* ↑ «Les DDD golfeuses... sous la pluie» (en francès). Arxivat de l'original el 2017-09-01. [Consulta: 31 agost 2017].
* ↑ «Emissió del 28 de setembre de 1996 del concurs Fort Boyard» (en francès). [Consulta: 31 agost 2017].

## Enllaços externs

* Fotografia, al web de l'Amicale des Internacionaux Français de Natation
* Web del CNS St-Estève Arxivat 2017-09-01 a Wayback Machine. (francès)